b'\n_START_ARTICLE_\nUr\n_START_SECTION_\nPovijest\n_START_PARAGRAPH_\nPrema povijesnim dokazima, Ur je bio naseljen ve\xc4\x87 oko 4300. pr. Kr. (vrijeme proroka - el-\xe2\x80\x9bob\xc4\x93d) i to je vrijeme tako\xc4\x91er i po\xc4\x8detak kulture u dana\xc5\xa1njom ostacima ju\xc5\xbenog Babilona. No grad nije cijelo vrijeme bio naseljen. Poznat je period nakon tell el-\xe2\x80\x9bob\xc4\x93d, 6 km sjevernije od Ura, koje je prvo nalazi\xc5\xa1te za to vrijeme poznate keramike. Za vrijeme tog perioda koji traje do 3400. pr. Kr. biva Ur kroz jedno dulje razdoblje poplava razoren i uni\xc5\xa1ten. No do 2600. pr. Kr. kultura se di\xc5\xbee iz pepela te se manje zajednice povezuju, ponovno se uspostavlja grad, grade se irigacijski sustavi da bi se sprije\xc4\x8dile poplave u ki\xc5\xa1nim razdobljima._NEWLINE_Sama pozicija Ura bila je strate\xc5\xa1ki vrlo povoljna. Tu je bilo sjeci\xc5\xa1te puteva prema Sredozemnom moru i Perzijskom zaljevu te kopnenih puteva koji su vodili u Arabiju. Tada su nastale i mnoge ki\xc4\x87ene grobnice, uklju\xc4\x8duju\xc4\x87i i onu kraljice Puabi. Tu su tako\xc4\x91er na\xc4\x91eni artefakti koji nose imena kraljeva Meskalamduga i Akalamduga. S vremenom, kraljevi Ura postali su kraljevima cijelog Sumera._NEWLINE_Godine 2375. pr. Kr. I. dinastija Ura zapo\xc4\x8dinje sumerski kraljevski red koji spominje kraljeve Mesenepada, Aanepada, Meskiagnuna, Elulu i Balulu._NEWLINE_Kraljevi II. dinastije nisu od naro\xc4\x8ditog zna\xc4\x8daja._NEWLINE_Ur-Namu, guverner grada Ura, uzurpirao je vlast svrgnuv\xc5\xa1i Utu-Kegala, te je postao osniva\xc4\x8d najzna\xc4\x8dajnije sumerske dinastije - III. dinastije Ura. Prozvao se \xc2\xabkraljem Ura, kraljem Sumera i Akada\xc2\xbb jer je ponovno ujedinio teritorij nekada\xc5\xa1njeg Akadskog kraljevstva. Vladao je 18 godina, od 2111. do 2094. pr. Kr. pretvoriv\xc5\xa1i grad Ur u prijestolnicu svoje velike dr\xc5\xbeave. Tre\xc4\x87a dinastija Ura vladala je samo 100 godina, do 2003. i dala pet vladara od kojih su najzna\xc4\x8dajniji Ur-Nammu i njegov sin \xc5\xa0ulgi koji je oca po mnogo\xc4\x8demu nadma\xc5\xa1io. \xc5\xa0ulgijevi sinovi Amarsu\xe2\x80\x9bena, \xc5\xa0\xc5\xabs\xc3\xaen i Ibb\xc4\xabs\xc3\xaen bili su nesposobni odr\xc5\xbeavati takvo kraljevstvo te su ga doveli do raspada._NEWLINE_Zanimljivo je da nema zapisa o borbama Ur-Namua za ponovno ujedinjenje carstva, te se pretpostavlja da nisu dugo trajale. Budu\xc4\x87i da nije bio optere\xc4\x87en ratovima, svoju pa\xc5\xbenju mogao je usmjeriti uspostavljanju reda i mira u zemlji stvaranjem jake dr\xc5\xbeavne administrativne i vojne mre\xc5\xbee, ja\xc4\x8danjem sudstva na osnovu donesenog zakonika, omogu\xc4\x87avanjem privrednog razvoja i razgranatim graditeljstvom. Osnovne administrativne jedinice bile su uglavnom teritoriji nekada\xc5\xa1njih gradova dr\xc5\xbeava u kojima su sad kraljevu vlast zastupale dvije osobe: \xc2\xabensi\xc2\xbb za gra\xc4\x91anske du\xc5\xbenosti i \xc2\xabpatesi\xc2\xbb za vojne poslove. Budu\xc4\x87i da je njegovo kraljevstvo bilo mje\xc5\xa1avina etni\xc4\x8dkih zajednica, a da bi u kraljevstvu zadr\xc5\xbeao mir, povukao je mudar potez - na najvi\xc5\xa1a mjesta dr\xc5\xbeavne uprave nije stavljao samo Sumerane, ve\xc4\x87 i pripadnike drugih etni\xc4\x8dkih zajednica. Poznat je njegov kodeks zakona - Kodeks Ur-Nammu, \xc4\x8diji je fragment identificiran 1952. u Istanbulu, i jedan je od najstarijih takvih dokumenata. Identificirao ga je sumerolog S.Kramer na poticaj arheologa Krausa. Doti\xc4\x8dni je Kodeks 300 godina stariji od Hamurabijeva zakonika i po nekim je pitanjima znatno bla\xc5\xbei prema krivcima od Hamurabijeva zakonika._NEWLINE_Nakon Ur-Nammua na scenu dolazi \xc5\xa0ulgi koji vlada 48 godina i koji je kraljevstvo bitno oja\xc4\x8dao te je vodio strogu evidenciju o prihodima i rashodima. Nije vodio mnogo ratova, sve borbe bile su vezane samo uz u\xc4\x8dvr\xc5\xa1\xc4\x87ivanje granica. Sna\xc5\xbeno je poticao razvoj trgovine. Za njegovo vrijeme raslojavanje dru\xc5\xa1tva je dobilo jasne, zakonom utvr\xc4\x91ene oblike. O \xc5\xa0ulgiju je ispjevano tridesetak himni koje ga slave gotovo kao bo\xc5\xbeanstvo te je njegovo ime dano jednom mjesecu sumerskog kalendara. Ur-Nammu i \xc5\xa0ulgi ve\xc4\x87 su za \xc5\xbeivota bili slavljeni kao bo\xc5\xbeanstva. Jedna knjiga preostala iz sumerske pisane knji\xc5\xbeevnosti progovara o smrti Ur-Nammua te njegovom putovanju u podzemlje._NEWLINE_\xc5\xa0ulgijev nasljednik, Amar-Sin, vladao je samo 9 godina. Nakon njega dolazi \xc5\xa0u-Sin za \xc4\x8dije vladavine zapo\xc4\x8dinje raspad velikoga carstva. Za vrijeme Ibi-Sina dolazi do kona\xc4\x8dnog raspada carstva jer je unutarnja stabilnost zemlje, koja je po\xc4\x8divala na strogoj apsolutisti\xc4\x8dkoj vlasti, bila sna\xc5\xbeno poljuljana._NEWLINE_Do uni\xc5\xa1tenja III. dinastije dolazi pod navalom Amori\xc4\x87ana, te posebice Elamaita pod kojima Ur gubi svoju politi\xc4\x8dku mo\xc4\x87, ali zadr\xc5\xbeava svoju poziciju kultnog mjesta boga Mjeseca. Poznate su \xc2\xabTu\xc5\xbealjke za Urom\xc2\xbb koje taj pad opisuju._NEWLINE_Mezopotamija je tad ostala podijeljena na pet manjih kraljevstava: Isin i Larsa na jugu, E\xc5\xa1nuna i Mari u sredi\xc5\xa1njem dijelu i A\xc5\xa1ur na sjeveru. Isto\xc4\x8dno od Mezopotamije najvi\xc5\xa1e se razvio Elam._NEWLINE_Povijesni podaci govore da je u svom najve\xc4\x87em cvatu Ur bio najve\xc4\x87i grad tada poznatog svijeta sa 65.000 stanovnika. U 6. st. pr. Kr. Ur se ponovno uzdi\xc5\xbee za vrijeme vladavine Nabukodonozora II.. Posljednji babilonski kralj Nabonid gradi zigurate, no grad ipak po\xc4\x8dinje propadati oko 550. pr. Kr., a oko 500. pr. Kr. vi\xc5\xa1e nije naseljen. Pretpostavlja se da su razlog tome duga razdoblja su\xc5\xa1e i promijenjen tok rijeka.\n_START_SECTION_\nDru\xc5\xa1tveno ure\xc4\x91enje\n_START_PARAGRAPH_\nRobovlasni\xc4\x8dki sustav ve\xc4\x87 je imao duboke korijene, jer je robovski rad bio va\xc5\xbean \xc4\x8dimbenik proizvodnje. Robovi, \xc2\xabnamra\xc2\xbb, bili su u vlasni\xc5\xa1tvu dr\xc5\xbeave ili hramova, a do njih se dolazilo putem ratnih zarobljavanja. Naj\xc4\x8de\xc5\xa1\xc4\x87e su kori\xc5\xa1teni za velike gra\xc4\x91evinske, zemlji\xc5\xa1ne i poljoprivredne radove te uzimani kao vojnici u udaljenim dijelovima kraljevstva. Postojali su robovi koji su nastali iz redova osiroma\xc5\xa1enih seljaka, te su nazivani \xc2\xabgeme\xc2\xbb. Oni su bili sluge u privatnom vlasni\xc5\xa1tvu._NEWLINE_Raslojavanje u redovima gra\xc4\x91anstva bilo je mnogo o\xc4\x8ditije. Uz plemstvo i sve\xc4\x87enstvo razvija se srednji stale\xc5\xbe \xc4\x8dinovnika, trgovaca i obrtnika.\n_START_SECTION_\nGraditeljstvo i umjetni\xc4\x8dki spomenici III. dinastije Ura\n_START_PARAGRAPH_\nTre\xc4\x87a dinastija Ura, pogotovo Ur-Nammu i \xc5\xa0ulgi razvijaju umjetnost i graditeljstvo koje su potpuno u slu\xc5\xbebi kraljevske vlasti i vjerskih potreba. Kipovi vladara postavljani su po mnogim gradovima, a kipovi bo\xc5\xbeanstava po hramovima. Ukra\xc5\xa1avane su pala\xc4\x8de, hramovi, ku\xc4\x87e bogatijeg srednjeg sloja, izra\xc4\x91ivane su skupocjene vaze, posude od kamena i plemenitih metala, potra\xc5\xbenja za nakitom i cilindri\xc4\x8dnim pe\xc4\x8datima. Bez pote\xc5\xa1ko\xc4\x87a dolazilo se do zlata, srebra, bjelokosti, dragog kamenja pri \xc4\x8demu umjetni\xc4\x8dki obrt ima duboku tradiciju. Ur-Nammu dao je graditi mnoge hramove, a posebno je postao poznat po ziguratima - stepenastim gra\xc4\x91evinama koje je dao podi\xc4\x87i u mnogim gradovima, a najpoznatiji su u Uru, Uruku, Eriduu, Larsi i Nipuru. Te gra\xc4\x91evine izgledaju \xc2\xablagano\xc2\xbb jer su sve linije skladne, fasade su obra\xc4\x91ene vertikalnim ni\xc5\xa1ama na tradicionalan sumerski na\xc4\x8din, a posebno zato jer su sve linije blago povijene. Urski zigurat gra\xc4\x91en je od dva dijela - u donjem dijelu opeka je povezivana bitumenom, a u gornjem sloju sa \xc5\xbebukom. Hram je izgra\xc4\x91en 2100. pr. Kr. za vladavine Ur-Nammua i visok je 21 metar._NEWLINE_Vje\xc5\xa1tinu gradnje s entazisom, koji je u anti\xc4\x8dkoj arhitekturi neznatno konveksno ispup\xc4\x8denje srednjeg dijela nosivog stupa, sumerski arhitekti primijenili su 16 stolje\xc4\x87a prije slavnih gr\xc4\x8dkih graditelja na Akropoli. Orijentacija zigurata ista je kao i hramova - kutovi su orijentirani prema 4 strane svijeta.\n_START_SECTION_\nBiblijski Ur\n_START_PARAGRAPH_\nGrad Ur, a tu se podrazumijeva Ur Kaldejski, rodni je grad Abrahamova oca Teraha u kojem se Abraham o\xc5\xbeenio Sarom te zajedno s ocem iselio u Haran. Odatle je Abraham po Bo\xc5\xbejoj uputi doselio u Kanaan, kasniju Palestinu. Abraham se danas smatra ocem triju religija - kr\xc5\xa1\xc4\x87anstva, \xc5\xbeidovstva i islama.\n_START_SECTION_\nArheologija\n_START_PARAGRAPH_\nSredinom 17. st. Ur je posjetio Pietro Della Valle koji je uo\xc4\x8dio prisutnost starih opeka obilje\xc5\xbeenih neobi\xc4\x8dnim simbolima zajedno povezanima bitumenom kao i neobilje\xc5\xbeene dijelove crnog mramora._NEWLINE_Ostatke Ura prvi su istra\xc5\xbeili engleski arheolozi Loftus i Taylor 1854.. Kasnije ekspedicije vodio je Campbell Thompson 1918. i Hall 1918./19. Do sustavnih istra\xc5\xbeivanja ru\xc5\xa1evina dolazi 1922. kad su svoje snage udru\xc5\xbeili Pensilvanijsko sveu\xc4\x8dili\xc5\xa1te, Sveu\xc4\x8dili\xc5\xa1ni muzej, te Britanski muzej i to pod vodstvom Leonarda Woolleya. Ekspedicija je, nakon 12 uspje\xc5\xa1nih zahvata na lokalitetu, svoj rad zavr\xc5\xa1ila 1934._NEWLINE_Sam je grad ovalnog oblika. Na sjevernom dijelu te u sredini zapadnog dijela nalaze se ostaci luke za rije\xc4\x8dni promet, nazvane sjeverna i zapadna luka. Srednja tre\xc4\x87ina sjeverne polovice lokaliteta jest sveto podru\xc4\x8dje grada i ekspedicije su ga veoma detaljno prou\xc4\x8dile. Iza tog svetog podru\xc4\x8dja iskapanjem su otkrivene privatne ku\xc4\x87e iz razdoblja Isin-Larsa (20./19. st. pr. Kr.). Tako\xc4\x91er, sli\xc4\x8dno podru\xc4\x8dje privatnih ku\xc4\x87a otkriveno je izme\xc4\x91u sjevernog kuta svetog podru\xc4\x8dja i zapadne luke. Tipi\xc4\x8dna ku\xc4\x87a imala je 2 kata. Glavno predvorje bilo je okru\xc5\xbeeno sobama, a stepenice u kutu vodile su na vi\xc5\xa1i kat gdje su bile sobe otvorene prema balkonu koji je gledao na predvorje. Balkon je bio poduprt drvenim stupovima. Krovovi su bili ravni. Ulice su bile uske, a ponegdje me\xc4\x91u ku\xc4\x87ama mogao se na\xc4\x87i neki hram manjeg bo\xc5\xbeanstva._NEWLINE_Sveto podru\xc4\x8dje (sveti\xc5\xa1te) grada Ura pravokutnog je oblika i tu se u njegovom sjeverozapadnom dijelu nalazi glavni hram grada, E-temen-ni-guru, posve\xc4\x87en bo\xc5\xbeanstvu Mjeseca, bogu Nana. To je ujedno i najve\xc4\x87i sa\xc4\x8duvani zigurat. U sam hram ulazi se kroz velika vrata s tornjevima na sjeveroistoku koja vode u veliko pravokutno predvorje okru\xc5\xbeeno mnogim prostorijama razli\xc4\x8ditih namjena. Na sjeverozapadnom dijelu tog prostora iskapanjem su prona\xc4\x91ena mnoga prijestolja koja su vjerojatno slu\xc5\xbeila raznim bogovima koji su se okupljali zajedno s Nannom. Nasuprot predvorja stepenice vode na ve\xc4\x87e, unutarnje, pravokutno predvorje na vi\xc5\xa1em nivou u \xc4\x8dijem centru stoji hramski stup ili zigurat. U vrijeme 22./21. st. pr. Kr. sagra\xc4\x91ena je velika stepenasta piramida s tri velike stepenice \xc4\x8dije je predvorje bilo od blatnih opeka, dok je izvana bila oblo\xc5\xbeena nekom vrstom fasadne cigle. Velike, monumentalne stepenice na isto\xc4\x8dnoj strani vode na prvi plato, dok se s lijeve i desne strane tih glavnih, stepenice penju bo\xc4\x8dne da bi se na vrhu spojile s glavnim stepenicama u ulaznoj prostoriji. Na drugi i tre\xc4\x87i plato vode manje stepenice, a na tre\xc4\x87em platou ujedno se nalazi i sam hram bo\xc5\xbeanstva Mjeseca. U tom kompleksu, istra\xc5\xbeiva\xc4\x8di su prona\xc5\xa1li skladi\xc5\xa1te, poznato pod imenom G-nin-mah, koje se koristilo za \xc4\x8duvanje vune i ostalih dobara, a u svom centru imalo je dvostruku \xc4\x87eliju, vjerojatno za Nannu i njegovog pratitelja Ningala. Samom Ningalu posve\xc4\x87en je veliki hramski kompleks u jugoisto\xc4\x8dnom dijelu zigurata. U jugozapadnom dijelu zigurata smje\xc5\xa1tena je hramska kuhinja s ognji\xc5\xa1tem, dok se u sjeverozapadnom dijelu nalaze odaje entu-princeze - djevojke kraljevskog podrijetla odabrane da bude ljudska mlada boga Mjeseca u godi\xc5\xa1njem ritualu sklapanja svetog braka. Prona\xc4\x91eni su i oskudni ostaci pala\xc4\x8de kralja \xc5\xa0ulgija iz III. dinastije Ura te veli\xc4\x8danstveni mauzolej kraljeva III. dinastije Ura. Cilj mauzoleja bio je stvoriti \xc5\xa1to bolji zagrobni \xc5\xbeivot deificiranim kraljevima._NEWLINE_Mauzolej kraljeva III. dinastije Ura posljednja je grobnica kraljevskog groblja prona\xc4\x91ena na tom lokalitetu koja datira iz vremena oko 2600. pr. Kr. To groblje, pa\xc5\xbeljivo i vje\xc5\xa1to istra\xc5\xbeeno, iznjedrilo je mno\xc5\xa1tvo blaga i bacilo sasvim neo\xc4\x8dekivano svjetlo na stare, sumerske obredne obi\xc4\x8daje i vjerovanja. Kraljice i kraljevi Ura bili su pokapani zajedno sa svojim dvorjanima i slugama. Sude\xc4\x87i prema spokojnim pozicijama njihovih tijela, ki\xc4\x87enosti odje\xc4\x87e koju su nosili, glazbenicima koji su pokopani sa svojim instrumentima, smatra se da su dobrovoljno u\xc5\xa1li u smrt, popiv\xc5\xa1i otrov, \xc5\xbeele\xc4\x87i pratiti svog vladara i u zagrobni \xc5\xbeivot. Taj obi\xc4\x8daj pratnje vladara u zagrobni \xc5\xbeivot potvr\xc4\x91en je i literarnim tekstovima. Neke kasnije spekulacije govore da zapravo tu nije rije\xc4\x8d o kraljevima i kraljicama ve\xc4\x87 o sudionicima starog rituala plodnosti \xc4\x8diji su glavni sudionici nakon zavr\xc5\xa1etka rituala bili ubijeni. No, na nekim grobnicama izri\xc4\x8dito pi\xc5\xa1e \xc2\xabkralj\xc2\xbb ili \xc2\xabkraljica\xc2\xbb te je to jo\xc5\xa1 i literarno potvr\xc4\x91eno \xc5\xa1to otklanja svaku sumnju o tome tko je zaista ondje le\xc5\xbeao._NEWLINE_U Uruku je otkriven jo\xc5\xa1 jedan hram - Ur-Nammu je tu preko stare jezgre zigurata i platforme u obliku slova L dao sagraditi veliki zigurat E-Ana, posve\xc4\x87en boginji Inani. Zbog razaranja, taj je zigurat kasnije bio dogra\xc4\x91ivan i obnavljan._NEWLINE_Ur Kaldejski danas je muzej na otvorenom.'